আফগানিস্তান
আফগানিস্তানের রাজধানী কাবুল দেশটির পূর্ব-কেন্দ্রীয় অঞ্চলে অবস্থিত। অন্যান্য প্রধান শহরের মধ্যে রয়েছে দক্ষিণের কান্দাহার, পশ্চিমের হেরত এবং উত্তরের মাজরে শরীফ। ছোট শহরগুলির মধ্যে আছে পূর্বের জালালাবাদ, কাবুলের উত্তরে অবস্থিত চারিকার, এবং উত্তরের কন্দোজ ও ফয়েজাবাদ। 
সোভিয়েত-আফগান যুদ্ধের সময়ে ও ১৯৮৯ সালে যুদ্ধ শেষ হওয়ার ঠিক পরে গ্রামাঞ্চল থেকে বহু মানুষ জনবসতিপূর্ণ শহরগুলোতে এসে নিরাপত্তার জন্য আশ্রয় নেয়। ১৯৮০-এর শেষের দিকে কাবুলের জনসংখ্যা বেড়ে প্রায় ২০ লক্ষ হয়ে যায়। তবে ১৯৯০-এর শুরুর দিকের গৃহযুদ্ধের সময় অনেক লোক বিধ্বস্ত কাবুল ছেড়ে পালিয়ে যায়; ফলে ১৯৯৩ সালে এর জনসংখ্যা দাঁড়ায় মাত্র ৭ লক্ষ। তবে ২০০১ সালের পর এর জনসংখ্যা আবার বেড়ে ২০ লক্ষে গিয়ে পৌঁছেছে। বেশির ভাগ শহরে পয়ঃনিষ্কাশন ব্যবস্থা, পানি শোধন ব্যবস্থা ও জনপরিবহন ব্যবস্থা নেই।
আকছা জেলা
আকছা জেলা উত্তর আফগানিস্তানের জওজান প্রদেশের কেন্দ্রীয় অঞ্চলে অবস্থিত একটি জেলা। ভৌগলিক অবস্থান অনুযায়ী জেলাটির উত্তরে মার্দিয়ান ও মিংগাজিক জেলার সীমানা, পশ্চিমে শেবারঘান জেলা, দক্ষিণে সর-ই পোল প্রদেশ এবং পূর্বে ফয়জাবাদ জেলা ঘিরে রেখেছে। ২০১২ সালের আদমশুমারীর হিসাব অনুযায়ী জেলাটির জনসংখ্যা ছিল প্রায় ৯০,৬৫২ জন এর মত। জেলাটির রাজধানী শহরের নাম হচ্ছে আখচা, যেটি উত্তর অঞ্চলে অবস্থান করছে। এছাড়া প্রদেশটিতে অন্যান্য জেলার তুলনায় রাজধানী শহরে অধিক জনসংখ্যার বসবাস। ঐতিহ্যগতভাবে অঞ্চলটি কার্পেট এবং কম্বল শিল্পের জন্য পরিচিত। শাবারঘান থেকে মাজার-ই-শরীফ পর্যন্ত প্রধান রাস্তা আকছা শহরের কয়েক কিলোমিটার দক্ষিনে অবস্থিত।